text: Ingen vindmøller til Haderslev og Kastrup Tiset Enge
  29 august 2017 kl. 16.44
  Haderslev Byråd har tirsdag aften besluttet, at der ikke bliver opsat vindmøller i Kastrup Tiset Enge. Et flertal sagde nej til planerne.
  Nu blev det endelig afgjort. Det bliver ikke til vindmøller i Haderslev. Det besluttede byrådet tirsdag aften.
  Mange af medlemmerne i byrådet rejste sig for at komme med deres syn på sagen. En af de første var Henrik Rønnow.
  - 39 vindmøller på et sted er for mig for mange. Det samme er 25. Jeg siger nej til planerne, sagde gruppeformanden for Socialdemokratiet.
  Thies Mathiesen fra Dansk Folkeparti konkluderede hurtigt, at han regnede med, at det blev til 0 vindmøller.
  - Jeg tror, at det ender med at Dansk Folkeparti får ret. Vi ender på et rundt nul, sagde han.
  H.P. Geil, borgmester, Haderslev, Venstre: "Jeg håber, at vi alle kan se hinanden i øjnene."
  Sagen har fyldt rigtig meget, både hos borgere og politikere. Derfor opfordrede Svend Brandt fra Enhedslisten alle til at stemme.
  - Hvis der er nogen, der undlader at stemme, så er det til grin. Så er det for pinagtigt. Så er fordi man ikke vil eller tør tage stilling, sagde han på byrådsmødet.
  Radikale Venstre havde stillet et forslag om 25 vindmøller. Her stemte 18 imod og 12 for forslaget. Dermed blev forslaget forkastet.
  Byrådet skulle også tage stilling til oprindelige planer med 39 vindmøller. Her var der 8 i salen imod at droppe planerne, men 22 ønskede at droppe dem.
  På den måde blev det til 0 vindmøller i denne omgang, da borgmesteren opgjorde stemmerne. Slutteligt sagde H.P. Geil inden pausen på byrådsmødet:
  - Jeg håber, at vi alle kan se hinanden i øjnene. 
  Du kan se hele debatten på Haderslev Kommunes hjemmeside.
  